贈孫首之
作者：呂本中
朝代：宋

paragraphs: 子窮非一時，所歷固長久。
自從太平時，以至戎馬後。
今兹益窮甚，所至但縮手。
遂令甑生塵，不止衿見肘。
未能脱身去，且作避地走。
金盤貯火齊，熟視不一取。
溪船下濤江，亦未還南斗。
固知松柏生，必不在培塿。
見我嚴州城，世事嬾到口。
念子抱奇才，有節空自守。
簞瓢在陋巷，世亦如此不。
乘離勿重言，寒甚且飲酒。